Document ID: 32015D0156

Title and Content:
ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/156 ΤΟΥ ΣΥΜΒΟΥΛΊΟΥ της 27ης Ιανουαρίου 2015 για την παράταση της περιόδου ισχύος της εκτελεστικής απόφασης 2012/232/ΕΕ με την οποία επιτρέπεται στη Ρουμανία να εφαρμόσει μέτρα κατά παρέκκλιση του άρθρου 26 παράγραφος 1 στοιχείο α) και του άρθρου 168 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, την οδηγία 2006/112/EΚ του Συμβουλίου, της 28ης Νοεμβρίου 2006, για το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Με επιστολή της, που πρωτοκολλήθηκε από τη Γενική Γραμματεία της Επιτροπής στις 13 Φεβρουαρίου 2014, η Ρουμανία ζήτησε την έγκριση να παρατείνει μέτρο παρέκκλισης από τις διατάξεις του άρθρου 26 παράγραφος 1 στοιχείο α) και του άρθρου 168 της οδηγίας 2006/112/EΚ, προκειμένου να συνεχίσει τον περιορισμό του δικαιώματος έκπτωσης όσον αφορά τις δαπάνες για ορισμένα μηχανοκίνητα οχήματα που δεν χρησιμοποιούνται αποκλειστικά για επαγγελματικούς σκοπούς. Με επιστολή που πρωτοκολλήθηκε στην Επιτροπή στις 15 Σεπτεμβρίου 2014, η Ρουμανία συμπληρώνει το αίτημά της με έκθεση σχετικά με την εφαρμογή της εκτελεστικής απόφασης 2012/232/ΕΕ του Συμβουλίου (2). (2) Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε με επιστολή της 12ης Νοεμβρίου 2014 τα άλλα κράτη μέλη σχετικά με το αίτημα που υπέβαλε η Ρουμανία. Με επιστολή της 13ης Νοεμβρίου 2014, η Επιτροπή γνωστοποίησε στη Ρουμανία ότι είχε στη διάθεσή της όλες τις αναγκαίες πληροφορίες για την εξέταση του αιτήματος. (3) Το άρθρο 168 της οδηγίας 2006/112/ΕΚ προβλέπει ότι ο υποκείμενος στο φόρο έχει το δικαίωμα έκπτωσης του φόρου προστιθέμενης αξίας (ΦΠΑ) που επιβάλλεται στα αγαθά και τις υπηρεσίες που χρησιμοποιούνται για τις ανάγκες των φορολογούμενων πράξεων του. Το άρθρο 26 παράγραφος 1 στοιχείο α) της εν λόγω οδηγίας απαιτεί την επιβολή ΦΠΑ στο περιουσιακό στοιχείο της επιχείρησης το οποίο προορίζεται για ιδιωτική χρήση από τον υποκείμενο σε φόρο ή το προσωπικό του, ή γενικότερα, για σκοπούς άλλους από εκείνους της επιχείρησής του. (4) Με την απόφαση 2012/232/ΕΕ, επιτρέπεται στη Ρουμανία να εφαρμόσει μέτρο παρέκκλισης σύμφωνα με το άρθρο 395 παράγραφος 1 της οδηγίας 2006/112/ΕΕ, προκειμένου να περιορίσει στο 50 % το δικαίωμα έκπτωσης του ΦΠΑ εισροών όσον αφορά αγορά, ενδοκοινοτική απόκτηση, εισαγωγή, μίσθωση και εκμίσθωση μηχανοκίνητων οχημάτων, καθώς και ΦΠΑ επί των δαπανών που σχετίζονται με τα εν λόγω οχήματα, συμπεριλαμβανομένων των καυσίμων, όταν τα οχήματα δεν χρησιμοποιούνται αποκλειστικά για επιχειρηματικούς σκοπούς. (5) Η απόφαση αριθ. 2012/232/ΕΕ έληξε στις 31 Δεκεμβρίου 2014. (6) Προκειμένου να διασφαλιστεί η αδιάλειπτη εφαρμογή του μέτρου παρέκκλισης, η παρούσα απόφαση είναι σκόπιμο να εφαρμοστεί από την 1η Ιανουαρίου 2015. (7) Σύμφωνα με το δεύτερο εδάφιο του άρθρου 4 παράγραφος 2 της απόφασης 2012/232/ΕΕ, η Ρουμανία υπέβαλε στην Επιτροπή έκθεση σχετικά με την εφαρμογή της εν λόγω απόφασης, περιλαμβανομένης επανεξέτασης του ποσοστού που εφαρμόζεται για τον περιορισμό σχετικά με το δικαίωμα έκπτωσης. Όπως και στην περίπτωση της παρέκκλισης που ισχύει ως τώρα, η Ρουμανία εξακολουθεί να υποστηρίζει ότι ποσοστό 50 % είναι δικαιολογημένο. (8) Η παρέκκλιση θα έχει αμελητέα επίπτωση στα συνολικά φορολογικά έσοδα που εισπράττονται στο στάδιο της τελικής κατανάλωσης και δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ, Πρέπει συνεπώς να επιτραπεί στη Ρουμανία να εφαρμόσει το μέτρο για περαιτέρω περιορισμένο χρονικό διάστημα, έως τις 31 Δεκεμβρίου 2017. (9) Σε περίπτωση που η Ρουμανία ζητήσει νέα παράταση πέραν του 2017, πρέπει να υποβληθεί στην Επιτροπή νέα έκθεση μαζί με αίτηση παράτασης έως την 31η Μαρτίου 2017, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στην απόφαση 2012/232/ΕΕ, το άρθρο 4 αντικαθίσταται από το ακόλουθο κείμενο: «Άρθρο 4 1. Η παρούσα απόφαση λήγει στις 31 Δεκεμβρίου 2017. 2. Κάθε αίτημα για παράταση των μέτρων που προβλέπονται στην παρούσα απόφαση υποβάλλεται στην Επιτροπή έως την 31η Μαρτίου 2017. Κάθε τέτοιο αίτημα συνοδεύεται από έκθεση η οποία περιλαμβάνει επανεξέταση του ποσοστού του περιορισμού που εφαρμόστηκε επί του δικαιώματος έκπτωσης ΦΠΑ βάσει της παρούσας απόφασης.» Άρθρο 2 Η παρούσα απόφαση αρχίζει να εφαρμόζεται από την 1η Ιανουαρίου 2015. Άρθρο 3 Η παρούσα απόφαση απευθύνεται στη Ρουμανία. Βρυξέλλες, 27 Ιανουαρίου 2015.

Classification Labels:
2380
2304
593

Label Descriptions:
{"2380": "Φόροι καταναλώσεως", "2304": "Έμμεση φορολογία", "593": "ΦΟΡΟΛΟΓΙΑ"}

EuroVoc IDs (Original): 2181
5283
5781
5087
122
4539
2015
2504
1321
914
5268
2200
525

EuroVoc IDs (Expanded): 2181
5283
5781
5087
122
4539
2015
2504
1321
914
5268
2200
525

Dataset Source: meu

Split: test